《送王中父制干东归探韵得限字分韵用离别不堪》
宋代·度正

汉使东南来，幕府皆异产。
英英江左家，浩浩富编简。
几年翔学海，屡荐升士版。
大焉合訏谟，小亦堪论譔。
横身借前箸，逸气薄云栈。
向虽稔声名，曾未陪笑莞。
邂逅解白眉，轩豁蒙青眼。
俊游得从容，微辞略往返。
扁舟赋归程，骏马驰平坂。
上策今安在，时髦贵谨柬。
中规傥前定，外患岂足划。
善保千金躯，欲语意无限。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。